خاریجی ایشلر ناظیرلیگی سودان‌-داکی تورکیه وطنداش‌لاری‌نین وطنه قایتاریلماسینی تامین ائتمک اوچون آوریلین 23-ده باشلایان تخلیه عملیات‌لاری‌نین می‌ین 1-ده یئکونلاشدیغینی آچیقلاییب.
ناظیرلیک‌دن وئریلن آچیقلامادا آوریلین 15-دن بری سودان-دا اوردو ایله خصوصی قوه لر آراسیندا باش وئرن قارشیدورما‌لارین ناراحات‌لیق دوغوردوغو بیلدیریلیب.
موناقیشه‌نین داوام ائتمه‌سیندن و بوتون اولوسلار آراسی تشببوس‌لره باخمایا‌راق سیویل ایتکی‌لرین آرتماسیندان ناراحات اولوندوغو بیلدیریلن بیاناتدا قئید اولونوب کی، جمهور باشقانی رجب طیب اردوغان، خاریجی ایشلر ناظیری مولود چاووش اوغلو و دیگر یئتکیلیلر حادثه‌لرین اولین‌دن سودان-‌لی همکارلاری ایله سیخ تماسدا‌دیرلار و سودان-دا طرف‌لری تمکین‌لی اولماغا و آتشکسه چاغیریب‌لار.
آچیقلامادا "اؤلکه‌میز ده پروبلئمین باریش یولو ایله حلی اوچون موختلیف تشببوس‌لر حیاتا کئچیریر و سودان-دا داها چوخ قارداش قانی‌نین آخیدیلماسی‌نین قارشی‌سینی آلماق اوچون هر جور دیپلوماتیک واسیطه‌لری سفربر ائدیر. سودان-دا اولان وطنداش‌لاریمیزین وطنه قاییتما‌لاری‌نین تامین اولونماسی مقصدیله 23 آوریل 2023-جو ایل تاریخینده باشلایان تخلیه عملیات‌لاریمیز بو گون تاماملاندی. تخلیه عملیات‌لاریمیزدا قورو، دنیز و هاوا یولو واریانتلاریندان‌ ایستیفاده ائدیلدی و بو پروسه‌ده وطنداش‌لاریمیزین تهلوکه‌سیزلیگی دقت مرکزینده ایدی" ایفاده‌لریندن ایستیفاده ائدیلیب.
آچیقلامادا او دا قئید اولونوب کی، بو مرحله‌ده 1700-دن چوخ تورکیه وطنداشی ایله دستک طلب ائدن 22 اؤلکه‌دن 300-ا یاخین وطنداش سودان‌دان تهلوکه‌سیز شکیلده تخلیه ائدیلدی. سودان-دا قالان تورکیه وطنداشلاریندان‌ گله بیله‌جک تخلیه طلب‌لری آیریجا قیمتلن‌دیریله‌جک.
تورکیه ساغلیق ناظیرلیگی ایله بیرگه فعالیت گؤسترن Nyala  سودان-تورکیه تحصیل و آراشدیرما خسته‌خاناسی‌نین کادر موبادیله‌سی ایله باغلی ایشلر سودان-دا داوام ائدیر؛ باشدا اتیوپیا، میصر، سودان و سعودی عربیستانی اولماقلا تورکیه-نین تخلیه عملیات‌لاریندا امگی اولان بوتون اؤلکه‌لره تشککور ائدیلدیگی ده ایفاده ائدیلیب.
